KIRJALLINEN KYSYMYS E-2247/02 esittäjä(t): Alexander de Roo (Verts/ALE) komissiolle. EU-rahoitteisten infrastruktuurihankkeiden yhteensopivuus EY:n ympäristölainsäädännön kanssa — D8-moottoritiehanke Tsekin tasavallassa.



Virallinen lehti nro 028 E , 06/02/2003 s. 0208 - 0209



KIRJALLINEN KYSYMYS E-2247/02 esittäjä(t): Alexander de Roo (Verts/ALE) komissiolle (23. heinäkuuta 2002) Aihe: EU-rahoitteisten infrastruktuurihankkeiden yhteensopivuus EY:n ympäristölainsäädännön kanssa D8-moottoritiehanke Tsekin tasavallassa D8-moottoritie on osa eurooppalaista BerliiniIstanbul IV -yhdistelmäliikenneväylää. Kaksi Tekin tasavallan puoleista moottoritien osuutta on vielä rakentamatta. Ceske Stredohorin suojellun maisema-alueen (joka kuuluu EECONET-verkostoon) kautta kulkevaa osuutta varten Tekin viranomaiset ottivat Euroopan investointipankin (EIP) lainaa marraskuussa 2001. Toinen osuus on määrä rakentaa läpi Krusne Hory -vuorten itäosissa sijaisevan lintujen erityissuojelualueen. Molemmat sijaintipaikat saatetaan sisällyttää Natura 2000 -verkkoon. Ceske Stredohorin osuudesta tehtiin ympäristövaikutusten arviointi vuonna 1996. Arvioinnissa huomioitiin kuitenkin vain yksi vaihtoehto, mikä on vastoin Tekin tasavallan kansallista ympäristövaikutusten arviointisäädöstä. Tämän vahvisti maaliskuussa 1999 Tekin ympäristöministerin lainsäädäntövaliokunta, joka totesi ympäristöaktivistien kansalaisjärjestön valituksen johdosta, että päätöksessä oli muodollisia ja menettelyyn liittyviä virheitä eikä sitä siten voitu pitää ympäristövaikutusten arviointisäädöksen mukaisena. Edellä mainittua lainaa koskeva sopimus allekirjoitettiin EIP:n kanssa marraskuussa 2001. Onko komissio tietoinen menettelyvirheistä, joita Ceske Stredohorin kautta kulkevan D8-moottoritiehankkeen ympäristövaikutusten arvioinnissa väitetään tehdyn? Miten komissio varmistaa ympäristövaikutusten arviointiin liittyvien lainojen myöntämisen ja liittymistä edeltävän rahoituksen yhteensopivuuden ehdokasvaltioissa jo hyväksytyn ja täytäntöönpannun ympäristöalan säännöstön kanssa? Miten komissio sovittaa osana EU:n liittymistä edeltävää strategiaa yhteen tavoitteet toisaalta perustaa Natura 2000 -kohteet tuleviin jäsenvaltioihin määräaikojen mukaisesti ja toisaalta toteuttaa liikenteen infrastruktuurihankkeet, kuten mainittu D8-moottoritiehanke? Margot Wallströmin komission puolesta antama vastaus (11. syyskuuta 2002) Euroopan investointipankki (EIP) rahoittaa Ceske Sredohorin alueen läpi kulkevan D8-moottoritien osuuden (viite 0805) rakentamista. EIP on vahvistanut, että kyseistä osuutta 0805 koskeva ympäristövaikutusten arviointimenettely on toteutettu voimassa olevan Tekin lainsäädännön mukaisesti ja että Tekin ympäristöministeriö on asettanut hankkeelle ehtoja ja edellyttänyt sen vaikutuksia pienentävien toimenpiteiden toteuttamista suojeltuun maisema-alueeseen kohdistuvien vaikutusten minimoimiseksi. Jos sittemmin on saatu näyttöä siitä, että kansallista lainsäädäntöä on rikottu, voi olla mahdollista saattaa tapaus toimivaltaisen kansallisen tuomioistuimen käsiteltäväksi. Komissiolla ei ole toimivaltaa puuttua tällaisiin ehdokasmaiden kansallisiin tapauksiin liittymistä edeltävänä aikana. Komissio on aina korostanut, että uusiin infrastruktuuria koskeviin kehityshankkeisiin olisi liittymistä edeltävänä aikana sovellettava yhteisön lainsäädäntöä ja erityisesti ympäristövaikutusten arviointia koskevaa direktiiviä(1) sekä luonnonsuojelualan lainsäädäntöä. Tätä periaatetta olisi sovellettava sekä yhteisön liittymistä edeltävänä aikana yhteisön yhteisrahoittamiin hankkeisiin että kaikkiin uusiin investointeihin, joihin luetaan myös EIP:n lainoittamat hankkeet. Komissio onkin EIP:n perussäännön 21 artiklassa määrätyn kuulemismenettelyn yhteydessä systemaattisesti muistuttanut EIP:tä sen velvollisuudesta varmistaa, että ympäristövaikutusten arviointia ja ympäristönsuojelua koskevat menettelyt EIP:n rahoittamien hankkeiden yhteydessä ovat linjassa yhteisön lainsäädännön kanssa. Ehdokasmaat saattavat parhaillaan luontotyypeistä ja luonnonvaraisista linnuista annettuja direktiivejä(2) osaksi kansallista lainsäädäntöään. Samanaikaisesti valitaan myös alueita, joita on tarkoitus ehdottaa sisällytettäväksi Natura 2000 -luetteloon. Komissio katsoo, että niin kauan kuin ehdokasmaat eivät ole tehneet ilmoitusta valituista Natura-alueista, seuraavantyyppisiä alueita olisi pidettävä ympäristön kannalta herkkinä alueina, kun harkitaan yhteisön rahoituksen myöntämistä hankkeille: a) alueet, jotka on mainittu viimeisimmässä luettelossa ehdokasmaiden tärkeimmistä lintualueista (IBA 2000, laatija Birdlife International) ja vastaavissa yksityiskohtaisemmissa tieteellisissä, kansallisten viranomaisten hyväksymissä luetteloissa (mikäli sellaisia on saatavilla) b) Ramsarin yleissopimuksessa nimetyt kansainvälisesti merkittävät vesiperäiset alueet tai alueet, jotka ovat oikeutettuja samanlaiseen suojeluun c) alueet, joihin sovelletaan Bernin yleissopimusta Euroopan luonnonvaraisen kasviston ja eläimistön sekä niiden elinympäristön suojelusta (4 artikla), sekä erityisesti alueet, jotka täyttävät EMERALD-verkoston kriteerit d) kansallisen ympäristönsuojelulainsäädännön perusteella suojellut alueet. Mikäli liittymistä edeltävänä aikana rahoitettavalla suunnitelmalla tai hankkeella on todennäköisesti merkittäviä vaikutuksia johonkin edellä mainittuun ryhmään kuuluvaan alueeseen, olisi toteutettava luontotyyppidirektiivin 6 artiklan 3 ja 4 kohdassa säädettyjen menettelyjen kaltaisia menettelyjä sen varmistamiseksi, että tapausten asianmukainen käsittely vastaa yhteisön ympäristönsuojelunormeja. (1) Neuvoston direktiivi 97/11/EY, annettu 3. maaliskuuta 1997, tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta (EYVL L 73, 14.3.1997). (2) Neuvoston direktiivi 92/43/ETY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992) ja neuvoston direktiivi 79/409/ETY, annettu 2. huhtikuuta 1979, luonnonvaraisten lintujen suojelusta (EYVL L 103, 25.4.1979).